หุ้นค้าปลีกเฮ! ครม.เคาะมาตรการ “ช็อปตรุษจีน” 1-15 ก.พ.62 คืน VAT 5%
หุ้นค้าปลีกเฮ! ครม.เคาะมาตรการ “ช็อปตรุษจีน” 1-15 ก.พ.62 คืน VAT 5% 
18 ธ.ค. 2561

นายพุทธิพงษ์ ปุณณกันต์ รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบมาตรการส่งเสริมการชำระเงินเพื่อซื้อสินค้าและบริการ และการนำส่งข้อมูลภาษีมูลค่าเพิ่มผ่านระบบอิเล็กทรอนิกส์ โดยจะเป็นการกระตุ้นการใช้จ่าย ในระหว่างวันที่ 1-15 ก.พ.62 ซึ่งตรงกับช่วงเทศกาลตรุษจีน เพื่อให้ประชาชนทั่วไปที่มีการใช้จ่ายผ่านบัตรเดบิตชำระค่าสินค้า วงเงินไม่เกิน 20,000 บาท จะได้รับคืนภาษีมูลค่าเพิ่ม (VAT) 5% หรือคิดเป็นเม็ดเงินไม่เกิน 1,000 บาท สำหรับผู้ลงทะเบียนพร้อมเพย์ด้วยหมายเลขบัตรประชาชน
“ถ้าใช้จ่ายอยู่ในช่วง 1-15 ก.พ.62 หรือในช่วงตรุษจีน ผู้ที่ใช้บัตรเดบิตที่ออกในประเทศไทยสามารถไปจับจ่ายใช้สอย ซื้อสินค้าได้ แล้วจะได้การชดเชยจากการซื้อสินค้าหรือบริการที่มีภาษีมูลค่าเพิ่ม โดยจะมีการชดเชยแวตคืนให้ 5% การคืนจะคืนผ่านในระบบพร้อมเพย์ที่เราได้ลงทะเบียนด้วยหมายเลขบัตรประชาชนไว้ ซึ่งบัตรนี้จะไม่รวมบัตรสวัสดิการแห่งรัฐ” นายพุทธิพงษ์กล่าว
ทั้งนี้ “ผู้สื่อข่าว” คาดว่า ประเด็นดังกล่าวจะส่งผลดีกับหุ้นในกลุ่มค้าปลีก อาทิ CPALL, MAKRO, BJC ,BIGC ,GLOBAL เนื่องจากในช่วงดังกล่าวประชาชนจะออกมาจับจ่ายใช้สอยกันเป็นจำนวนมาก